Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου σχετικά με την τροποποίηση της οδηγίας 92/14/ΕΟΚ για τον περιορισμό της χρησιμοποίησης των αεροπλάνων που υπάγονται στο Παράρτημα 16 της Σύμβασης για τη Διεθνή Πολιτική Αεροπορία, Τόμος Ι, 2ο μέρος, Κεφάλαιο 2, 2η έκδοση (1988)» () (97/C 66/03)

Στις 17 Οκτωβρίου 1996 και σύμφωνα με το άρθρο ..., το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την παραπάνω πρόταση.

Το τμήμα περιβάλλοντος, δημόσιας υγείας και κατανάλωσης στο οποίο είχε ανατεθεί η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 8 Νοεμβρίου 1996 με βάση εισηγητική έκθεση του κ. Boisserιe.

Κατά την 340ή σύνοδο ολομέλειας (συνεδρίασης της 27ης Νοεμβρίου 1996) η Οικονομική και Κοινωνική Επιτροπή υιοθέτησε με 101 ψήφους υπέρ, 4 ψήφους κατά και 5 αποχές την ακόλουθη γνωμοδότηση.

1. Εισαγωγή

1.1. Η μείωση του θορύβου που προκαλούν τα αεροπλάνα αποτελεί από χρόνια μέρος των περιβαλλοντικών προγραμμάτων της Ευρωπαϊκής Κοινότητας. Η προσπάθεια αυτή εντάσσεται στα πλαίσια της προστασίας του πληθυσμού στις περιοχές που επηρεάζονται από την ύπαρξη διαδρόμων προσγείωσης και απογείωσης και πρέπει να επιτρέψει την καλύτερη δυνατή αξιοποίηση καθώς και την επέκταση των αερολιμένων που στις περισότερες περιπτώσεις βρίσκονται στην περιφέρεια κατοικημένων περιοχών. Η Κοινότητα άρχισε ήδη από το 1980 να προβαίνει στην έκδοση νομικών πράξεων, σε συνεργασία με το Διεθνή Οργανισμό Πολιτικής Αεροπορίας (ICAO), με στόχο τη σταδιακή μείωση των θορύβων που προκαλούν τα αεροπλάνα. Η προσπάθεια αυτή μπορεί ουσιαστικά να υλοποιηθεί μόνο με τη χρησιμοποίηση σύγχρονων και περισσότερο αθόρυβων αεροπλάνων.

1.2. Η εξεταζόμενη πρόταση οδηγίας αφορά τα υποηχητικά αεριωθούμενα αεροπλάνα της πολιτικής αεροπορίας (για τα υπερηχητικά και για τα ελικοφόρα αεροπλάνα ισχύουν ειδικές διατάξεις). Η πρόταση στηρίζεται στην οδηγία 92/14/ΕΟΚ της 2ας Μαρτίου 1992 (). Η οδηγία αυτή περιλαμβάνει την απαγόρευση της χρησιμοποίησης στην επικράτεια της Κοινότητας αεροπλάνων τα οποία δεν ανταποκρίνονται σε ορισμένα διεθνή πρότυπα προστασίας από το θόρυβο. Στην οδηγία περιλαμβάνονται εξαιρέσεις από την απαγόρευση αυτή, οι οποίες ισχύουν μόνο μέχρι το 2002 και που αφορούν στην πράξη όλα τα παλαιάς κατασκευής αεροπλάνα που βρίσκονται στην κατοχή αεροπορικών εταιρειών στις αναπτυσσόμενες χώρες.

1.3. Με την εξεταζόμενη πρόταση οδηγίας συγκεκριμενοποιούνται, τροποποιούνται και συμπληρώνονται οι διατάξεις που αφορούν τις εξαιρέσεις από την απαγόρευση της χρησιμοποίησης ορισμένων αεροπλάνων στην επικράτεια της Κοινότητας.

2. Γενικές παρατηρήσεις

2.1. Η ΟΚΕ επιδοκιμάζει την πρόταση οδηγίας.

2.1.1. Όπως η οδηγία του 1992, η σημερινή πρόταση αποτελεί συμβιβασμό μεταξύ, αφενός, των συμφερόντων του πληθυσμού και των αερολιμένων και, αφετέρου, των αεροπορικών εταιρειών οι οποίες είναι υποχρεωμένες να χρησιμοποιούν παλαιότερα αεροσκάφη αναλόγως με το αναπτυξιακό στάδιο στο οποίο βρίσκεται η χώρα τους. Η πρόταση ενισχύει σαφώς την τάση που υπάρχει να παύσει σταδιακά η χρήση αυτών των αεροσκαφών προκειμένου να επιτευχθεί μείωση της ηχορύπανσης ήδη έως το 2002.

2.1.2. Η ΟΚΕ θα επιθυμούσε να προσθέσει στην καταρχήν θετική γνώμη της ορισμένες παρατηρήσεις που αφορούν τις επιμέρους διατάξεις της πρότασης, στο βαθμό που αυτές δεν έχουν αποκλειστικά συντακτική διευκρινιστική σημασία.

3. Ειδικές παρατηρήσεις

3.1. Άρθρο 1, παράγραφος 2 της πρότασης

Το άρθρο αυτό, με το οποίο αποσκοπείται ο περιορισμός της χρησιμοποίησης αεροπλάνων που παράγουν υπερβολικό θόρυβο πριν από το έτος 2005, χαρακτηρίζεται από μεγαλύτερη ευελιξία σε σχέση με το κείμενο της οδηγίας που ίσχυε μέχρι σήμερα και συνιστά μια ρύθμιση η οποία είναι καλύτερα προσαρμοσμένη στις τοπικές συνθήκες που επικρατούν στους αερολιμένες.

Κατά συνέπεια, η πρόταση αυτή εγκρίνεται.

3.2. Άρθρο 1, παράγραφος 6

Η νέα διατύπωση του άρθρου 7 της οδηγίας 1992 έχει ως στόχο τη διασαφήνιση και την απλοποίηση της κατάστασης. Η ΟΚΕ υποθέτει ότι η μέχρι τούδε αρμοδιότητα των κρατών μελών όσον αφορά τη χορήγηση αδειών δεν θα οδηγήσει στην πράξη στη δυνατότητα εκμετάλλευσης αεροπλάνων τα οποία εμπίπτουν στο πεδίο ισχύος της οδηγίας.

3.3. Άρθρο 1, παράγραφος 7

Το άρθρο αυτό, αποσκοπεί στο συντονισμό των μελλοντικών τροποποιήσεων που θα επέλθουν στους κανόνες για το θόρυβο. Η ΟΚΕ υποθέτει ότι κατ'αυτό τον τρόπο η συμμετοχή της στη νομοθετική διαδικασία δεν θα μείνει χωρίς αντικείμενο.

3.4. Άρθρο 1, παράγραφος 8

Ουσιαστικό μέρος της πρότασης οδηγίας είναι η νέα έκδοση των καταλόγων αεροπλάνων για τα οποία μπορεί να υπάρξουν εξαιρέσεις. Η τροποποίηση των καταλόγων αυτών κατέστη απαραίτητη επειδή αυτή που ίσχυε μέχρι σήμερα (παράρτημα της οδηγίας 1992) δεν ανταποκρίνονταν στην πραγματικότητα, είτε επειδή τα αεροσκάφη είχαν εν τω μεταξύ αποσυρθεί από την κυκλοφορία, είτε επειδή οι αεροπορικές εταιρείες δεν είχαν δηλώσει το 1992 τα αεροσκάφη τους για να συμπεριληφθούν στους καταλόγους, αν και αυτό θα έπρεπε να έχει συμβεί σύμφωνα με τον εννοιολογικό ορισμό της οδηγίας. Σε γενικές γραμμές, η ΟΚΕ θεωρεί ότι ο γενικός κατάλογος δεν οδηγεί σε αύξηση των εξαιρέσεων.

3.5. Άρθρο 2

Στο άρθρο αυτό τα κράτη μέλη αναλαμβάνουν να θεσπίσουν ένα σύστημα κυρώσεων για τις παραβάσεις των εθνικών διατάξεων που εγκρίνονται σύμφωνα με την παρούσα οδηγία, καθώς επίσης και να επιβάλλουν τις κυρώσεις αυτές. Η διάταξη θα μπορούσε να αποτελέσει παρέμβαση στο δίκαιο των κρατών μελών. Η ΟΚΕ υποθέτει ότι η έννοια των κυρώσεων και της επιβολής τους προσφέρει και άλλα περιθώρια εφαρμογής των διατάξεων για την καταπολέμηση του θορύβου που προκαλούν τα αεροπλάνα όπως π.χ. την επιβολή χρηματικών ποινών και διοικητικών κυρώσεων. Μόνο σ'αυτή την περίπτωση θα συμφωνούσε αυτό το μέρος της πρότασης οδηγίας με τη Συνθήκη.

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 309 της 18. 10. 1996, σ. 9.

() ΕΕ αριθ. L 76 της 23. 3. 1991, σ. 21 7 ΕΕ αριθ. C 339 της 31. 12. 1991, σ. 89.